Is-salvazzjoni ta' Iżrael Il-kelma li ġiet lil Ġeremija mill-Mulej: "Dan jgħid il-Mulej Alla ta' Iżrael: ikteb fi ktieb il-kliem kollu li għedtlek. Għax, araw, ġejjin jiem, oraklu tal-Mulej, meta jien inbiddel ix-xorti tal-poplu tiegħi, Iżrael u Ġuda, jgħid il-Mulej, u rreġġagħhom lura lejn l-art li jien tajt lil missirijiethom biex tkun tagħhom." Dan huwa l-kliem li qal il-Mulej għal Iżrael u għal Ġuda: Dan jgħid il-Mulej: "Smajna għajta tkexkxek, għajta ta' biża', u mhux ta' sliem! Stħarrġu u taraw, jekk raġel jistax jiled. Għala mela rajt l-irġiel b'saħħithom, kollha b'idejhom fuq ġenbejhom, bħal mara fil-ħlas? Għala l-uċuħ kollha sfaru? Ah! Għax kbir hu dak il-Jum, u m'hemmx bħalu! Żmien ta' diqa jkun għal Ġakobb, imma minnu joħroġ salv. "U f'dak il-Jum, oraklu tal-Mulej tal-eżerċti, inkisser il-madmad tiegħu minn fuq għonqu u nżarrat l-irbit tiegħu, u ma jżommuhx aktar b'ilsir il-barranin. Huma jservu lill-Mulej Alla tagħhom u lil David, is-sultan tagħhom , li jien għad inqajmilhom. U int, Ġakobb il-qaddej tiegħi, la tibżax, oraklu tal-Mulej, u int Iżrael la titrigħedx. Għax, arani, jien se neħilsek minn pajjiż 'il bogħod; u lil nislek minn art jasarhom; u jerġa' lura Ġakobb, u jgħix fis-sliem, u jkun fil-kwiet bla biża' ta' xejn. Għax jiena miegħek, oraklu tal-Mulej, biex insalvak. Għax nagħmel straġi mill-ġnus kollha, li f'nofshom jien xerridtek. Imma minnek ma nagħmilx straġi. Nikkastigak skont ma ħaqqek; b'xejn ma nħallikx żgur. Għax dan jgħid il-Mulej: Ma hemmx fejqan għalik; il-ġerħa tiegħek ma tiddewwiex. Ma hemmx min jieħu f'idejh il-kawża tiegħek; għal ġerħitek m'għandekx duwa u fejqan. Ħbiebek kollha nsewk, mhumiex ifittxuk. Għax minħabba l-kotra ta' dnubietek sawwattek bħallikieku kont l-għadu tiegħek, widdibtek bl-aħrax, għax kibru qatigħ ħtijietek. Għalfejn tgħajjat bil-ġerħa tiegħek? Ma tfiqx mit-tbenġil tiegħek; minħabba l-kotra ta' dnubietek; għax kibru ħtijietek jien ġibt dan fuqek. Għalhekk dawk kollha li belgħuk, għad jibilgħuhom; u l-għedewwa tiegħek ilkoll, għad jispiċċaw fl-eżilju. Dawk li neżżgħuk għad ineżżgħuhom; u dawk li għamlu minnek priża, għad nagħmel minnhom priża jien. U nagħlaqlek ġerħatek, u nfejqek mit-tbenġil tiegħek, oraklu tal-Mulej. Għax sejħulek: "L-abbandunata", "Dik Sijon, ħadd ma jfittixha", hekk jgħid il-Mulej: Araw, se nbiddel ix-xorti ta' tined Ġakobb, se nħenn għall-għerejjex tiegħu: il-belt tinbena fuq l-għolja tagħha; jerġa' jitla' l-palazz fejn kien, u minnhom joħroġ għana ta' radd il-ħajr u għana ta' ferħ. Inkattarhom, u ma jkunux ftit; inkabbarhom u ma jiċkinux. U wliedhom ikunu bħal qabel, u quddiemi tinġabar ġemgħathom. Jien nikkastiga l-għakkiesa tagħhom. U l-prinċep tagħhom ikun wieħed minnhom; u l-mexxej tagħhom joħroġ minn nofshom. Jien irressqu lejja u hu jersaq lejja; għax min se jissogra jersaq lejja minn rajh? Oraklu tal-Mulej. U intom tkunu l-poplu tiegħi, u jien inkun Alla tagħkom. Arawh, ir-riefnu tal-Mulej! Xegħel għadbu bħal tempesta qawwija, li se tfaqqa' fuq ras il-ħżiena. Għax is-saħna tal-Mulej ma terġax lura, qabel ma tkun għamlet u temmet ħsieb moħħu. Fl-aħħar jiem għad tifhmuh sewwa."